DECRETO 54/2010, do 31 de marzo, polo que se aproba o convenio entre a Xunta de Galicia e Autoestradas de Galicia, Autopistas de Galicia, Concesionaria de la Xunta de Galicia, S.A., polo que se regula a bonificación da peaxe das autoestradas A Coruña-Carballo (AG-55) e Puxeiros-Val Miñor (AG-57).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 15/04/2010

A Xunta de Galicia é titular das autoestradas de peaxe A Coruña-Carballo (AG-55) e Puxeiros-Val Miñor (AG-57), que teñen o seu percorrido dentro do territorio da Comunidade Autónoma de Galicia.
A explotación das ditas autoestradas corresponde a Autoestradas de Galicia, Autopistas de Galicia, Concesionaria de la Xunta de Galicia, S.A. en virtude do contrato de concesión administrativa para a construción, conservación e explotación das autoestradas de peaxe A Coruña-Carballo (AG-55) e Puxeiros -Val Miñor (AG-57), segundo o Decreto 23/1995, do 20 de xaneiro.
O Plan de Mobilidade e Orientación Viaria Estratéxica (Plan MOVE), elaborado co obxectivo de ordenar e xerarquizar a rede autonómica de estradas, coordinar as iniciativas das distintas administracións, completar as comunicacións de Galicia co seu contorno, mellorar a accesibilidade ás cidades, aos espazos urbanos principais e ás grandes áreas industriais e loxísticas, integrando a seguridade viaria como criterio básico desde o propio deseño da infraestrutura, pretende facilitar a mobilidade da poboación, favorecendo un tránsito fluído, eficaz e seguro de persoas e mercadorías na comunidade autónoma.
As accións previstas no Plan MOVE suporán un impulso á actividade económica para contrarrestar os efectos da crise, incrementando a produtividade e competitividade da economía galega.
Neste marco, considérase conveniente adoptar medidas que teñan por obxecto reducir o importe das peaxes polo uso das autoestradas, polo que a Xunta de Galicia, en consideración á situación económica, e en atención ao interese xeral, conclúe a necesidade de formalizar xunto coa sociedade concesionaria un convenio que ten por obxecto regular, baixo criterios de equidade, bonificacións da peaxe por uso frecuente que beneficien os usuarios.
Este decreto apróbase ao abeiro do artigo 60 da Lei 13/1995, do 18 de maio, de contratos das administracións públicas, aplicable á concesión das autoestradas de peaxe A Coruña-Carballo (AG-55) e Puxeiros-Val Miñor (AG-57), e contou coa conformidade da sociedade concesionaria.
Na súa virtude, por proposta do conselleiro de Medio Ambiente, Territorio e Infraestruturas, co informe da Consellería de Facenda, e logo da deliberación do Consello da Xunta de Galicia na súa reunión do día trinta e un de marzo de dous mil dez,
DISPOÑO:
Artigo 1º.-Aprobación do convenio.
Apróbase o convenio que se recolle no anexo para a regulación da bonificación da peaxe nas autoestradas AG-55 e AG-57.
Artigo 2º.-Réxime xurídico da concesión.
O réxime xurídico da concesión de que é titular Autoestradas de Galicia, Autopistas de Galicia, Concesionaria de la Xunta de Galicia, S.A., será o vixente, coas modificacións que se conteñen no convenio que se aproba e se incorpora como anexo.
Disposición derradeira
Única.-Efectividade.
Este decreto producirá efectos desde o día da súa publicación no Diario Oficial de Galicia.
Santiago de Compostela, trinta e un de marzo de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas
Convenio entre a Xunta de Galicia e Autoestradas de Galicia, Autopistas de Galicia, Concesionaria de la Xunta de Galicia, S.A. polo que se regula a bonificación da peaxe das autoestradas A Coruña-Carballo (AG-55) e Puxeiros-Val Miñor (AG-57)
REUNIDOS:
Dunha parte, Agustín Hernández Fernández de Rojas, conselleiro de Medio Ambiente, Territorio e Infraestruturas, en nome e representación da Xunta de Galicia. Está facultado para a formalización deste convenio en virtude da Lei 1/1983, do 22 de febreiro, de normas reguladoras da Xunta e da súa presidencia.
E doutra, Andrés Muntaner Pedrosa, en nome e representación de Autoestradas de Galicia, Autopistas de Galicia, Concesionaria de la Xunta de Galicia, S.A. Está facultado para a formalización deste convenio en virtude do acordo do Consello de Administración adoptado na súa xuntanza do día 22 de marzo de 2010.
Ambas as partes recoñecen reciprocamente a súa capacidade para celebrar este convenio e
MANIFESTAN:
I
A Xunta de Galicia ten atribuídas competencias sobre as estradas cuxo itinerario se desenvolva integramente no seu territorio, en virtude do artigo 27.8º da Lei orgánica 1/1981, do 6 de abril, do Estatuto de Autonomía de Galicia.
Entre outras, a Xunta de Galicia é titular das autoestradas de peaxe A Coruña-Carballo (AG-55) e Puxeiros-Val Miñor (AG-57), que teñen o seu percorrido dentro do territorio da Comunidade Autónoma de Galicia.
II
A explotación destas autoestradas corresponde a Autoestradas de Galicia, Autopistas de Galicia, Concesionaria de la Xunta de Galicia, S.A (a sociedade concesionaria) en virtude da concesión administrativa para a construción, conservación e explotación das autoestradas de peaxe A Coruña-Carballo (AG-55) e Puxeiros-Val Miñor (AG-57), adxudicada á súa promotora polo Decreto 23/1995, do 20 de xaneiro.
O contrato de concesión réxese polos pregos que regulan a súa adxudicación, pola Lei 8/1972, do 10 de maio, de construción, conservación e explotación de autoestradas en réxime de concesión e o Decreto 215/1973, do 25 de xaneiro, polo que se aproba o prego de cláusulas xerais para a construción, conservación e explotación de autoestradas en réxime de concesión, e demais normas do dereito administrativo.
III
O Plan de Mobilidade e Orientación Viaria Estratéxica (Plan MOVE), elaborado co obxectivo de ordenar e xerarquizar a rede autonómica de estradas, coordinar as iniciativas das distintas administracións, completar as comunicacións de Galicia co seu contorno, mellorar a accesibilidade ás cidades, aos espazos urbanos principais e ás grandes áreas industriais e loxísticas, integrando a seguridade viaria como criterio básico desde o propio deseño da infraestrutura, pretende facilitar a mobilidade da poboación, favorecendo un tránsito fluído, eficaz e seguro de persoas e mercadorías na comunidade autónoma.
As accións previstas no Plan MOVE suporán un impulso á actividade económica para contrarrestar os efectos da crise incrementando a produtividade e competitividade da economía galega.
Neste marco, considérase conveniente adoptar medidas que teñan por obxecto bonificar o importe das peaxes polo uso das autoestradas.
IV
En virtude do exposto, as partes, dentro do espírito de colaboración que preside as relacións da Administración concedente e a sociedade concesionaria,
ACORDAN:
Cláusula 1ª.-Obxecto.
O obxecto deste convenio é fixar as bases para a colaboración entre a Xunta de Galicia e a sociedade concesionaria na aplicación de bonificacións selectivas das peaxes vixentes nas autoestradas A Coruña-Carballo (AG-55) e Puxeiros-Val Miñor (AG-57), e o pagamento pola Xunta de Galicia á sociedade concesionaria dos importes que deriven desta medida.
Cláusula 2ª.-Definicións.
Para os efectos do disposto neste convenio:
a) Enténdese por OBE (On Board Equipment), un TAG ou transpondedor, é dicir, un dispositivo electrónico situado no interior do vehículo, que contén os datos do titular do medio de pagamento e que dialoga cos equipos da peaxe da autoestrada para concluír a operación precisa en cada momento, e que cumpre cos requisitos do Real decreto 94/2006, do 3 de febreiro, polo que se regula a interoperabilidade dos sistemas de telepeaxe instalados nas estradas estatais.
b) Enténdese por traxecto de ida e volta entre dous enlaces da autoestrada, o que ten igual orixe e destino, isto é, cando o vehículo entra na autoestrada por un enlace A, sae da autoestrada por un enlace B, entra de novo na autoestrada polo enlace B e sae da autoestrada polo enlace A, sendo A e B dous enlaces calquera da autoestrada.
c) Enténdese que o traxecto ten lugar no mesmo día cando o vehículo realiza o traxecto de ida e o de volta entre as cero e as vinte e catro horas do mesmo día natural.
d) Enténdese que o termo vehículos incluirá os vehículos de todas as categorías I, II e III recollidas no contrato concesional, isto é, lixeiros, pesados I e pesados II.
e) Enténdese como importe da peaxe o importe total que deberá pagar o usuario (IVE incluído, ao tipo impositivo que estea vixente en cada momento de acordo coa normativa aplicable) antes da aplicación da bonificación obxecto deste convenio.
Cláusula 3ª.-Requisitos.
A aplicación da bonificación da peaxe estará condicionada ao cumprimento dos seguintes requisitos:
a) Que se trate do mesmo vehículo que realice o traxecto ou traxectos de ida e volta no mesmo día.
b) Que o vehículo utilice como sistema de pagamento un sistema de peaxe dinámico ou tele-peaxe, con OBE que sexa interoperable.
c) Que o traxecto se realice nun día hábil. Para estes efectos entenderase como día hábil calquera día excluídos os domingos, os días festivos no territorio da comunidade autónoma e os días festivos de ámbito nacional.
Cláusula 4ª.-Bonificación da peaxe.
Nos casos en que proceda, o importe que a concesionaria lles cobrará aos usuarios será o que resulte de aplicar, no importe das peaxes vixentes, a bonificación seguinte:
a) Cando se realice con cargo a un OBE un traxecto con ida e volta entre dous enlaces da autoestrada no mesmo día, a sociedade concesionaria aplicará no traxecto de volta unha bonificación do vinte e cinco por cento (25%) sobre o importe da peaxe en vigor.
b) Cando co mesmo OBE se realice un segundo ou ulterior traxecto, con ida e volta entre dous enlaces da autoestrada, no mesmo día, a sociedade concesionaria aplicará no segundo e ulteriores traxectos de volta unha bonificación do cincuenta por cento (50%) sobre o importe da peaxe en vigor.
Cláusula 5ª.-Importe que deberá pagar a Administración.
1. Importe da compensación que se deberá pagar.
Para levar a efecto a bonificación regulada neste convenio, a Administración aboaralle á sociedade concesionaria o importe diferencial entre os ingresos da peaxe que obtería se non se practicasen as bonificacións reguladas na cláusula 4ª e os ingresos realmente obtidos.
O importe da compensación que deberá pagar a Administración á sociedade concesionaria, pola aplicación dos descontos obxecto deste convenio, determinaranse conforme a seguinte fórmula:
Importe para pagar= S Ti × Pi × 0,25 + ti ×Pi × 0,50
i
Onde:
i: son os itinerarios de cada unha das autoestradas.
Ti: son as viaxes de ida e volta no mesmo día cuxa orixe e destino son os mesmos puntos de entrada e saída (definidos na cláusula 2ª b) deste convenio).
Pi: é o importe da peaxe correspondente a cada un dos traxectos.
ti: son as segundas e ulteriores viaxes de ida e volta no mesmo día cuxa orixe e destino son os mesmos puntos de entrada e saída (definidos na cláusula 2ª b) deste convenio).
2. Itinerarios.
a) Os itinerarios existentes actualmente na autoestrada AG-55 son:
A Coruña-Arteixo.
Arteixo-Paiosaco.
Arteixo-A Laracha.
Arteixo-Carballo.
Paiosaco-Laracha.
Paiosaco-Carballo.
A Laracha-Carballo.
b) Os itinerarios existentes actualmente na autoestrada AG-57 son:
Puxeiros-Vincios.
Puxeiros-Gondomar.
Puxeiros-Nigrán.
Puxeiros-A Ramallosa.
Puxeiros-Baiona.
Vincios-Gondomar.
Vincios-Nigrán.
Vincios-A Ramallosa.
Vincios-Baiona.
c) Os novos itinerarios previstos como consecuencia das modificacións dos enlaces da AG-57 son:
Nigrán-A Ramallosa.
Nigrán-Baiona.
A Ramallosa-Baiona.
3. Importes anuais máximos.
Considerando que a Administración debe actuar dentro dos límites que impón a normativa orzamentaria, establécense, como límites de pagamento anuais máximos, os seguintes importes da compensación:
1) 919.544 euros en 2010.
2) 994.278 euros en 2011.
3) 1.042.840 euros en 2012.
4) 1.083.069 euros en 2013.
5) 1.148.741 euros en 2014.
6) 1.199.451 euros en 2015.
A Administración entende que a superación, de ser o caso, dos anteriores límites pode deberse á existencia de tráfico inducido pola medida regulada neste convenio ou a outras circunstancias da explotación, e sen prexuízo de que a sociedade concesionaria continúe aplicando as bonificacións establecidas na cláusula 4ª ata rematar o ano natural, a Administración acordará coa sociedade concesionaria a imputación do custo por continuar coa aplicación da medida.
4. Consignación orzamentaria.
A Xunta de Galicia aboará o importe da compensación correspondente ao exercicio 2010 con cargo á partida orzamentaria 07.04.512B.4700 (código de proxecto 2010 00340), e aprobará nos anos seguintes as partidas orzamentarias necesarias para aboar a compensación que derive deste convenio.
Cláusula 6ª.-Procedemento de pagamento.
1. Devengo.
O dereito da sociedade concesionaria ao aboamento do importe definido na cláusula 5.1 entenderase devengado mensualmente o último día de cada mes.
2. Procedemento de liquidación.
A sociedade concesionaria remitirá á Consellería de Medio Ambiente, Territorio e Infraestruturas da Xunta de Galicia, dentro dos quince primeiros días seguintes ao mes de devengo, a súa solicitude de pagamento mensual presentando a seguinte documentación:
a) Liquidación mensual.
b) Información sobre o número, data e o tipo de traxectos beneficiarios do desconto no mes precedente, o importe desagregado por traxectos e o importe total dos descontos aplicados.
3. Aprobación da liquidación.
Una vez recibida a liquidación mensual e información complementaria, a Consellería de Medio Ambiente, Territorio e Infraestruturas comprobará o seu contido e que este se axusta á xustificación establecida no punto 2 c) da cláusula sétima.
A Xunta de Galicia deberá notificar á sociedade concesionaria a aprobación ou o rexeitamento da solicitude de pagamento no prazo de 30 días naturais desde a súa recepción. O incumprimento deste prazo non se poderá entender en ningún caso como aprobación da liquidación.
Para os efectos do disposto nesta cláusula, a Xunta de Galicia realizará as comprobacións que xulgue oportunas.
A Xunta de Galicia poderá aprobar só parte do importe da solicitude de pagamento e deixar outra parte pendente, se considera que algunha das circunstancias que dan dereito ao desconto ou á aplicación pola sociedade concesionaria do desconto aos usuarios non estean suficientemente acreditados, debendo motivar tal rexeitamento.
4. Pagamento dos importes pola Administración.
A Administración procederá a aboar a liquidación mensual dentro dos sesenta días seguintes ao da data en que se entende devengada.
O importe aboado pola Administración considerarase como prezo para efectos do IVE. A liquidación mensual non deberá incluír o IVE.
A Xunta de Galicia entende que a bonificación cumpre os requisitos para ser considerada unha subvención vinculada ao prezo, polo que os importes percibidos pola sociedade concesionaria en virtude deste convenio se integrarán na base impoñible do imposto sobre o valor engadido, repercutindo a sociedade concesionaria o dito imposto integramente aos usuarios.
5. Xuros de demora.
Se a Xunta de Galicia non fai efectivo á sociedade concesionaria o pagamento do importe da compensación no prazo dos sesenta días desde a recepción da liquidación mensual, a sociedade concesionaria terá dereito ao aboamento dos correspondentes xuros de demora sobre a cantidade debida, contado desde o vencemento do dito prazo de sesenta días, ao tipo do xuro legal do diñeiro, sempre que reclame previamente e por escrito o cumprimento da obriga.
6. Liquidación anual por reaxuste.
No primeiro semestre de cada ano natural efectuarase a liquidación anual por reaxuste correspondente ao exercicio anterior.
A Xunta de Galicia efectuará unha análise da aplicación dos descontos ao longo do ano natural anterior segundo a información sobre tránsitos e facturación, achegada pola sociedade concesionaria e a entidade financeira.
A dita comprobación terá como obxecto corrixir irregularidades ou pagamentos que a Xunta de Galicia non considere debidamente acreditados.
Cláusula 7ª.-Información sobre tránsitos e pagamentos.
1. Entidade financeira.
Para os efectos deste contrato, enténdese por entidade financeira aquela que realiza a xestión do cobramento do sistema de Vía T nas autoestradas AG-55 e AG-57 (a modo informativo, a entidade financeira actual é Caixa Galicia, S.A. en virtude do acordo coa sociedade concesionaria do 15 de decembro de 2008).
2. Autorización.
A sociedade concesionaria está obrigada a autorizarlle á entidade financeira encargada da xestión do cobramento do sistema de Vía T, ou a que de ser o caso a substitúa, para que transmita de forma directa á Xunta de Galicia a seguinte información:
a) O reconto dos tránsitos realizados con dereito á bonificación da peaxe.
b) A xustificación da aplicación por parte da sociedade concesionaria da bonificación no importe da peaxe.
c) Certificado acreditativo dos ingresos mensuais efectuados a favor da sociedade concesionaria.
3. Información ordinaria.
A entidade financeira transmitirá mensualmente, dentro da primeira quincena de cada mes, de forma informatizada e en documento executable, á Consellería de Medio Ambiente, Territorio e Infraestruturas da Xunta de Galicia, un resumo diario e mensual da dita información correspondente ao mes precedente, co seu importe correspondente.
4. Información adicional.
Así mesmo, a sociedade concesionaria facilitará á Consellería de Medio Ambiente, Territorio e Infraestruturas da Xunta de Galicia calquera información adicional que esta xulgue oportuna en relación coa aplicación da medida obxecto deste convenio e coa verificación dos sistemas.
Cláusula 8ª.-Datos de carácter persoal.
1. A aplicación deste convenio levarase a cabo de forma que o tratamento dos datos persoais necesarios para a súa aplicación se faga conforme as normas de protección das liberdades e dereitos fundamentais das persoas, incluída a súa vida privada e, en particular, de conformidade coa Lei orgánica 15/1999, do 13 de decembro, de protección de datos de carácter persoal.
2. Igualmente será de obrigado cumprimento, na súa aplicación específica ao servizo de tele-peaxe, o que dispoñen a ese respecto a Lei 32/2003, do 3 de novembro, xeral de telecomunicacións, e a Lei 34/2002, do 11 de xullo, de servizos á sociedade da información e de comercio electrónico.
Cláusula 9ª.-Prevención da fraude.
1. Xeral.
As partes comprométense a procurar unha correcta utilización da medida por parte dos usuarios, respectuosa e acorde coa finalidade pretendida pola Xunta de Galicia, evitando a súa aplicación fraudulenta.
2. Condutas fraudulentas.
En particular, non será de aplicación a medida de bonificación da peaxe cando se poidan acreditar calquera dos extremos recollidos nos puntos seguintes:
a) No caso de que un vehículo realice o traxecto de ida, e ceda o OBE a un segundo vehículo que realice o traxecto de volta, e se beneficie da bonificación do vinte e cinco por cento (25%) no traxecto de volta.
b) No caso de que un vehículo realice un traxecto de ida e volta con dereito a bonificación, e ceda o OBE a outro(s) vehículo(s), que realicen un novo ou ulteriores traxectos de ida e volta con dereito a bonificación do cincuenta por cento (50%) no traxecto de volta.
c) Aqueles outros supostos que a Administración defina no futuro e notifique á sociedade concesionaria como actuacións fraudulentas en relación coa aplicación da medida regulada neste convenio.
Serán responsables da conduta fraudulenta os que realicen esta e os que presten a súa colaboración.
3. Persecución da fraude.
O disposto nesta cláusula enténdese sen prexuízo do dereito que corresponda á Administración para perseguir e sancionar as condutas fraudulentas en relación coa aplicación da peaxe, de conformidade coa lexislación vixente.
Cláusula 10ª.-Regulación da medida.
A sociedade concesionaria incorporará a medida recollida neste convenio aos regulamentos do servizo da AG-55 e da AG-57, logo da aprobación do seu texto pola Consellería de Medio Ambiente, Territorio e Infraestruturas.
Cláusula 11ª.-Publicidade.
A sociedade concesionaria deberá realizar actuacións de difusión da medida de bonificación da peaxe de forma que chegue ao coñecemento dos usuarios.
Cláusula 12ª.-Equilibrio económico.
As partes entenden que o pagamento da Consellería de Medio Ambiente, Territorio e Infraestruturas da Xunta de Galicia do importe regulado na cláusula 5ª 1 a) é suficiente para cubrir a perda de ingresos directos do usuario que lle ocasiona a aplicación da bonificación á sociedade concesionaria, así como calquera gasto que derive do cumprimento deste convenio.
Cláusula 13ª.-Prazo de vixencia.
1. Este convenio aplicarase desde o momento da entrada en vigor do decreto polo que se aprobe e permanecerá en vigor ata a súa extinción o 31 de decembro de 2015.
2. A aplicación das medidas previstas neste convenio realizarase nos seguintes prazos:
a) A sociedade concesionaria deberá adoptar as medidas técnicas necesarias para a aplicación das bonificacións aos usuarios, e para a remisión á Administración, no prazo dun mes desde a entrada en vigor do convenio, da información relevante, pola súa parte e pola entidade financeira.
b) A sociedade concesionaria deberá presentar á Administración a proposta de modificación dos regulamentos do servizo para a aplicación da bonificación no prazo de quince días desde a entrada en vigor do convenio.
c) A sociedade concesionaria deberá comezar a aplicar a medida de bonificación nas dúas autoestradas no prazo dun mes desde a entrada en vigor do convenio.
3. Unha vez que se produza a extinción do convenio, a Xunta de Galicia non estará obrigada a efectuar o pagamento previsto na cláusula 5ª. De forma correlativa, a sociedade concesionaria tampouco estará obrigada a aplicar a bonificación prevista na cláusula 4ª.
Cláusula 14ª.-Suspensión e resolución.
A Administración poderá suspender a aplicación ou acordar a resolución deste convenio en calquera momento se se alterasen os motivos tidos en conta para o establecemento da bonificación ou concorresen causas obxectivas que dalgún modo o xustificasen. A suspensión da aplicación ou acordo de resolución deberá notificarse por escrito cunha antelación mínima de tres meses á data da súa efectividade e con expresión dos seus motivos ou causas.
Cláusula 15ª.-Réxime xurídico.
Este convenio rexerase polo disposto nas súas cláusulas; polas normas que regulan o contrato de concesión subscrito entre a Xunta de Galicia e Autoestradas de Galicia, Autopistas de Galicia, Concesionaria da Xunta de Galicia, S.A. o 11 de setembro de 1995, pola Lei 8/1972, do 10 de maio, de construción, conservación e explotación de autoestradas en réxime de concesión, e polo Decreto 215/1973, do 25 de xaneiro, polo que se aproba o prego de cláusulas xerais para a construción, conservación e explotación de autoestradas en réxime de concesión, e demais normas do dereito administrativo.
Cláusula 16ª.-Cláusula de xurisdición.
A xurisdición contencioso-administrativa será a competente para entender de calquera litixio, discrepancia, cuestión ou reclamación que xurda entre as partes relacionada coa interpretación e execución deste convenio.
E para que así conste, as partes asinan este convenio, en dous exemplares e para un único efecto, en Santiago de Compostela o trinta e un de marzo de dous mil dez.
Agustín Hernández Fernández de Rojas, conselleiro de Medio Ambiente, Territorio e Infraestruturas. Andrés Muntaner Pedrosa, Autoestradas de Galicia, Autopistas de Galicia, Concesionaria de la
Xunta de Galicia, S.A.